Document ID: 31982R1463

*****
ΚΑΝΟΝΙΣΜΟΣ (ΕΟΚ) αριθ. 1463/82 ΤΟΥ ΣΥΜΒΟΥΛΙΟΥ
της 27ης Μαΐου 1982
περί τροποποιήσεως του κανονισμού (ΕΟΚ) αριθ. 2915/79 όσον αφορά τους όρους υπαγωγής ορισμένων τυρών σε ορισμένες δασμολογικές κλάσεις, καθώς και του κανονισμού (ΕΟΚ) αριθ. 950/68 περί του Κοινού Δασμολογίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 14 παράγραφος 6,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 2915/79 του Συμβουλίου της 18ης Δεκεμβρίου 1979 περί καθορισμού των ομάδων προϊόντων και των ειδικών διατάξεων σχετικά με τον υπολογισμό των εισφορών στον τομέα του γάλακτος και των γαλακτοκομικών προϊόντων και περί τροποποιήσεως του κανονισμού (ΕΟΚ) αριθ. 950/68 περί του Κοινού Δασμολογίου (3), όπως τροποποιήθηκε τελευταία από τον κανονισμό (ΕΟΚ) αριθ. 1191/82 (4), προβλέπει ορισμένους όρους για την εισαγωγή στην Κοινότητα ορισμένων τυρών που υπάγονται στην κλάση 04.04 του Κοινού Δασμολογίου· ότι, μετά τις διμερείς συμφωνίες που συνήφθησαν στα πλαίσια της GATT (ΓΣΔΕ), με την Αυστρία αφενός και τη Φινλανδία αφετέρου, πρέπει να τροποποιηθεί ο εν λόγω κανονισμός προκειμένου να προσαρμοστεί στις υποχρεώσεις που ανέλαβε η Κοινότης έναντι αυτών των χωρών·
ότι, εξάλλου, προκειμένου να ληφθεί υπόψη η απόφαση του Δικαστηρίου της 9ης Ιουλίου 1981 (5), πρέπει να τροποποιηθεί το παράρτημα ΙΙ του κανονισμού (ΕΟΚ) αριθ. 2915/79·
ότι η ονοματολογία που προκύπτει από την εφαρμογή του παρόντος κανονισμού περιλαμβάνεται στο Κοινό Δασμολόγιο· ότι πρέπει, κατά συνέπεια, να τροποποιηθεί το Κοινό Δασμολόγιο που έχει θεσπιστεί με τον κανονισμό (ΕΟΚ) αριθ. 950/68 (6), όπως τροποποιήθηκε τελευταία από τον κανονισμό (ΕΟΚ) αριθ. 1191/82,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2915/79 τροποποιείται ως εξής:
1. Η παράγραφος 2 του άρθρου 1 καταργείται.
2. Τα άρθρα 7 έως 11 αντικαθίστανται από το ακόλουθο κείμενο:
«Άρθρο 7
1. Η εισφορά ανά 100 χιλιόγραμμα για ένα προϊόν που ανήκει στην ομάδα 7 ισούται μέ:
- 18,13 ECU οσον αφορά τα προϊόντα που αναφέρονται στα σημεία α) και γ) του παραρτήματος ΙΙ,
- 9,07 ECU οσον αφορά τα προϊόντα που αναφέρονται στο σημείο β) του παραρτήματος ΙΙ,
εφόσον διαπιστώνεται ότι τα προϊόντα ανταποκρίνονται στην περιγραφή και ότι η εφαρμοστέα αξία «ελεύθερο στα σύνορα», όταν προβλέπεται, τηρείται.
2. Τα όρια της αξίας «ελεύθερο στα σύνορα» των προϊόντων, που αναφέρονται στα σημεία α) και β) του παραρτήματος ΙΙ, αυξάνονται ή μειώνονται κατά 14 ECU για κάθε αύξηση ή μείωση της κοινής ενδεικτικής τιμής του γάλακτος κατά 1 ECU ανά 100 χιλιόγραμμα.
Άρθρο 8
Η εισφορά για ένα προϊόν που ανήκει στην ομάδα 9, και υπάγεται στη διάκριση 04.04 Β, περιορίζεται στο 6 % της δασμολογικής αξίας.
Άρθρο 9
1. Η εισφορά ανά 100 χιλιόγραμμα των προϊόντων, που ανήκουν στην ομάδα 10 και αναφέρονται στα σημεία δ), ε) και στ) του παραρτήματος ΙΙ, ισούται με 12,09 ECU, εφόσον διαπιστώνεται ότι τα προϊόντα ανταποκρίνονται στην περιγραφή και ότι τηρείται η εφαρμοστέα αξία «ελεύθερο στα σύνορα».
2. Τα όρια της αξίας «ελεύθερο στα σύνορα» των προϊόντων που αναφέρονται στην παράγραφο 1 αυξάνονται ή μειώνονται κατά ποσό ίσο προς τις αυξήσεις ή μειώσεις της τιμής κατωφλίου του cheddar.
Άρθρο 10
1. Με την επιφύλαξη των διατάξεων της παραγράφου 2, η εισφορά ανά 100 χιλιόγραμμα προϊόντος που ανήκει στην ομάδα 11 ισούται:
Α. αν υπάγεται στη διάκριση 04.04 Δ Ι α), με το άθροισμα των ακολούθων στοιχείων:
α) ενός στοιχείου ίσου προς το 80 % της εισφοράς για το προϊόν οδηγό της ομάδας 11·
β) ενός στοιχείου ίσου προς το 5 % της εισφοράς για το προϊόν οδηγό της ομάδας 6·
γ) ενός στοιχείου ίσου προς 12,09 ECU·
Β. αν υπάγεται στη διάκριση 04.04 Δ Ι β), με το άθροισμα των ακολούθων στοιχείων:
α) ενός στοιχείου ίσου προς το 60 % της εισφοράς για το προϊόν οδηγό της ομάδας 11·
β) ενός στοιχείου ίσου προς το 24 % της εισφοράς για το προϊόν της ομάδας 6·
γ) ενός στοιχείου ίσου προς 12,09 ECU·
Γ. αν υπάγεται στη διάκριση 04.04 Δ ΙΙ, με το άθροισμα των ακολούθων στοιχείων:
α) ενός στοιχείου ίσου προς την εισφορά που υπολογίζεται σύμφωνα με το σημείο Β·
β) ενός στοιχείου ίσου προς 96,72 ECU·
Δ. αν υπάγεται στη διάκριση 04.04 Ε Ι γ) 1, με το 75 % της εισφοράς για το προϊόν οδηγό·
Ε. αν υπάγεται στις διακρίσεις 04.04 Ε Ι γ) 2 και 04.04 Ε ΙΙ β), με το άθροισμα των ακολούθων στοιχείων:
α) ενός στοιχείου ίσου προς την εισφορά για το προϊόν οδηγό της ομάδας 11·
β) ενός στοιχείου ίσου προς 96,72 ECU.
2. Εν τούτοις, η εισφορά ανά 100 χιλιόγραμμα των προϊόντων, που αναφέρονται στα σημεία ζ) και η) του παραρτήματος ΙΙ, ισούται με 36,27 ECU, εφόσον διαπιστώνεται ότι τα προϊόντα ανταποκρίνονται στην περιγραφή και ότι η εφαρμοστέα αξία « ελεύθερο στα σύνορα», όταν προβλέπεται, τηρείται.
Άρθρο 11
1. Με την επιφύλαξη των παραγράφων 2, 3 και 4, η εισφορά ανά 100 χιλιόγραμμα των προϊόντων που ανήκουν στην ομάδα 11 ισούται με την τιμή κατωφλίου μειωμένη κατά:
- 226,34 ECU ανά 100 χιλιόγραμμα, εφόσον πρόκειται για προϊόν που αναφέρεται στο σημείο η) του παραρτήματος ΙΙ,
- 226,34 ECU ανά 100 χιλιόγραμμα, αυξανόμενη κατά ένα στοιχείο ίσο προς 24,18 ECU, εφόσον πρόκειται για το προϊόν που αναφέρεται στο σημείο ι) του παραρτήματος ΙΙ,
- 238,43 ECU ανά 100 χιλιόγραμμα, εφόσον πρόκειται για προϊόντα που αναφέρονται στα σημεία ια) και ιβ) του παραρτήματος ΙΙ,
υπό τον όρο ότι η τιμή που εφαρμόζεται κατά την εισαγωγή δεν είναι κατώτερη του ποσού που αφαιρείται από την τιμή κατωφλίου. Εν τούτοις, η τιμή που εφαρμόζεται κατά την εισαγωγή του προϊόντος που αναφέρεται στο σημείο ιβ) του παραρτήματος ΙΙ δεν πρέπει να είναι κατώτερη των 220,30 ECU ανά 100 χιλιόγραμμα.
Εξάλλου, πρέπει να διαπιστωθεί ότι τα προϊόντα ανταποκρίνονται στην περιγραφή που περιέχεται στο παράρτημα ΙΙ.
2. Η εισφορά ανά 100 χιλιόγραμμα των προϊόντων που αναφέρονται στο σημείο ιγ) του παραρτήματος ΙΙ ισούται με 55 ECU , εφόσον διαπιστώνεται ότι τα προϊόντα ανταποκρίνονται στην εκεί περιεχόμενη περιγραφή.
3. Η εισφορά ανά 100 χιλιόγραμμα των προϊόντων που αναφέρονται στα σημεία ιδ) και ιε) του παραρτήματος ΙΙ ισούται με 50 ECU, εφόσον διαπιστώνεται ότι τα προϊόντα ανταποκρίνονται στην εκεί περιεχόμενη περιγραφή.
4. Η εισφορά ανά 100 χιλιόγραμμα των προϊόντων που αναφέρονται στο σημείο ιστ) του παραρτήματος ΙΙ ισούται με 18,13 ECU, εφόσον διαπιστώνεται ότι τα προϊόντα αντιστοιχούν στην εκεί περιεχόμενη περιγραφή.»
3. Τα παραρτήματα Ι και ΙΙ αντικαθίστανται από τα παραρτήματα Ι και ΙΙ του παρόντος κανονισμού.
Άρθρο 2
Το Κοινό Δασμολόγιο τροποποιείται σύμφωνα με το παράρτημα ΙΙΙ του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 5 Ιουλίου 1982. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 27 Μαΐου 1982.

Labels: 3
17
15